E. Kukan, minister zahraničných vecí SR: (2004-03-10):
Vláda Slovenskej republiky vo svojom uznesení č. 93 zo dňa 4. februára 2004 vyslovila súhlas s uzavretím protokolu, ktorým sa mení a dopĺňa Protokol k Európskej dohode o pridružení uzatvorenej Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov a poverila predsedu vlády predložiť protokol po jeho podpise Národnej rade Slovenskej republiky na vyslovenie súhlasu. Protokol k Európskej dohode o pridružení a posudzovaní zhody a uznávaní priemyselných výrobkov, ďalej budem používať skratku PECA, nadobudol účinnosť 1. júla 2003 a má zatiaľ päť sektorových príloh. Dnes vám predkladám návrh na doplnenie ďalších siedmich sektorových príloh. Ide o tieto oblasti: jednoduché tlakové nádoby, výťahy, plynové spotrebiče, energetická účinnosť elektrických chladničiek, mrazničiek pre domácnosť a ich kombinácia, teplovodné kotly, rádiové a koncové telekomunikačné zariadenia a váhy s neautomatickou činnosťou. Aj keď je reálna pravdepodobnosť, že rozšírený protokol bude účinný iba mesiac, teda do doby nášho vstupu do Európskej únie, predsa má svoj význam pre slobodný pohyb tovaru. Od 1. 5. tohto roku sa totiž na našom trhu budú môcť uvádzať len výrobky, ktoré sú v zhode s právom spoločenstva. V konkrétnom prípade by to mohlo znamenať, že naši podnikatelia a dovozcovia výrobkov pochádzajúcich mimo krajín rozšírenej Európskej únie a Európskej zóny voľného obchodu, teda Lichtenštajnsko, Nórsko, Island a Švajčiarsko, a mimo krajín Európskeho hospodárskeho priestoru výrobkov, ktoré ešte neboli uvedené na trh spoločenstva, by so svojimi žiadosťami o posúdenie zhody zahltili kapacity slovenských skúšobní a určité obdobie by mohli stratiť trhy čakajúc na príslušný certifikát. Ak si vyberú notifikovaný orgán mimo Slovenskej republiky, museli by počítať s tým, že máloktoré filiálky skúšobných domov budú akceptovať podklady a technickú dokumentáciu v slovenskom jazyku. Slovensko je malý trh na to, aby si zahraničné notifikované orgány pre možné objednávky zo Slovenska držali slovenského znalého experta. Navyše, cenové relácie v týchto skúšobniach sú podstatne vyššie ako na Slovensku. Druhá vlna PECA slúži teda najmä na to, aby slovenské skúšobne mohli včas vydávať certifikáty s číslami notifikovaného orgánu v príslušných výrobkových skupinách. Podľa údajov Európskej komisie, aj keď PECA stráca účinnosť vstupom Slovenskej republiky do EÚ, čísla notifikovaných orgánov sa meniť nebudú. Ďalším dôvodom je, že v oblastiach, ktoré sú upravované PECA, dostávajú voľnú cestu na slovenský trh výrobky, ktoré sú označené CE aj bez vyhlásenia o zhode vydaného slovenskou právnickou alebo fyzickou osobou. Uznáva sa vyhlásenie o zhode a označenie CE vyhotovené výrobcom alebo jeho splnomocnencom so sídlom v Európskej únii. Pre slovenské podnikateľské subjekty, pre ktoré ešte oznam v úradnom Vestníku Európskej únie nemá právnu silu, zverejnil Úrad pre normalizáciu, metrológiu a skúšobníctvo na základe zmocnenia so zákonom č. 264/1999 Z. z. o technických požiadavkách na výrobky a o posudzovaní zhody zoznam notifikovaných osôb, ich číslo a rozsah ich notifikácie. Naše skúšobne, certifikačné a inšpekčné orgány týmto spôsobom získajú možnosť ponúknuť služby posudzovania zhody podnikateľským subjektom z celého sveta v rozsahu notifikácie, a to pre celý trh Európskej únie rozšírený o Slovenskú republiku. Panie poslankyne a páni poslanci, dovoľte mi vyjadriť presvedčenie, že Národná rada Slovenskej republiky svojím súhlasom s doplnením príloh k Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov - PECA potvrdí svoju jednoznačnú podporu zjednodušovaniu procedúr vytvárajúcich relevantné podmienky pre slobodný pohyb výrobkov zo Slovenskej republiky na trhy Európskej únie a opačne. Pán predsedajúci, skončil som. Ďakujem.